b'\n_START_ARTICLE_\nJaponska\n_START_SECTION_\nFevdalna Japonska\n_START_PARAGRAPH_\nZa fevdalno dobo je zna\xc4\x8dilen pojav samurajev kot vodilnega sloja v tedanji dru\xc5\xbebi. Po zmagi nad klanom Tajra 1185 je cesar Go-Toba samuraja Minamoto no Joritoma povzdignil v \xc5\xa1oguna, ta pa je prestolnico preselil v Kamakuro, s \xc4\x8dimer se pri\xc4\x8dne obdobje Kamakura (1185-1333). Po njegovi smrti se je preko regentov na oblast zavihtel klan Hod\xc5\xbeo. \xc5\xa0ogunat v Kamakuri je sprejel Zen budizem kot religijo samurajskega sloja ter uspe\xc5\xa1no prestal dva poskusa invazij Mongolov (1274 in 1281). Svoj konec je \xc5\xa1ogunat do\xc5\xbeivel leta 1333 s porazom proti cesarju Go-Dajgu._NEWLINE_Ponovni preobrat se je zgodil \xc5\xbee leta 1336, ko je Takaud\xc5\xbei A\xc5\xa1ikaga premagal cesarja in leta 1338 ustanovil \xc5\xa1ogunat v Kjotu. Obdobje Muroma\xc4\x8di (1336\xe2\x80\x931573) pod vladavino \xc5\xa1ogunata A\xc5\xa1ikaga zaznamujejo kulturni nazori z vplivi Zen budizma. Mnogo obi\xc4\x8dajev, ki jih danes poznamo kot tradicionalna japonska kultura, izhaja iz tega obdobja (\xc4\x8dajna ceremonija, ikebana, no drama, sumi-e slikarska tehnika). Zaradi vse ve\xc4\x8dje mo\xc4\x8di fevdalnih gospodov (dajmjojev) je leta 1467 izbruhnila civilna vojna, s \xc4\x8dimer se za\xc4\x8dne stoletje trajajo\xc4\x8de obdobje Sengoku, \xc4\x8das stalnih dru\xc5\xbebenih pretresov, voja\xc5\xa1kih sporov in politi\xc4\x8dne nestabilnosti._NEWLINE_V 16. stoletju portugalski trgovci in jezuitski misijonarji prvi\xc4\x8d dose\xc5\xbeejo Japonsko, kar po\xc5\xbeene trgovinsko in kulturno izmenjavo z Zahodom. Evropska tehnologija in strelivo sta omogo\xc4\x8dila Nobunagu Odu zmago nad mnogimi dajmjoji in prevzem oblasti nad razdeljeno dr\xc5\xbeavo, si \xc4\x8dimer se za\xc4\x8dne Obdobje Azu\xc4\x8di-Momojama (1573\xe2\x80\x931603). Po atentatu na Nobunaga leta 1582 je oblast prevzel Hidejo\xc5\xa1i Tojotomi, znan tudi kot \xc2\xbbVeliki zdru\xc5\xbeevalec\xc2\xab, saj mu je do leta 1590 uspelo podjarmiti vse nasprotnike enotne oblasti. Njegov vpliv se je zmanj\xc5\xa1al po dveh neuspelih poskusih invazij na Korejski polotok v letih 1592 in 1597._NEWLINE_Po smrti Hidejo\xc5\xa1ija leta 1598 je dr\xc5\xbeavo namesto njegovega sina vodil regent Iejasu Tokugava. Svoj polo\xc5\xbeaj je izkoristil za pridobivanje politi\xc4\x8dne in voja\xc5\xa1ke mo\xc4\x8di. Leta 1600 je v bitki pri Sekigahari premagal nasprotujo\xc4\x8de klane, zaradi \xc4\x8desar ga je cesar Go-Jozej leta 1603 imenoval za \xc5\xa1oguna, v Edu (dana\xc5\xa1nji Tokio) je bil ustanovljen \xc5\xa1ogunat Tokugava, kar \xc5\xa1tejemo kot za\xc4\x8detek obdobja Edo (1603\xe2\x80\x931868). Zakoni takratne oblasti so na novo definirali odgovornosti in dejavnosti dajmjojev v zakoniku buke \xc5\xa1ohatto in samurajev, s \xc4\x8dimer se je oblast centralizirala, cesarska oblast je izgubljala na mo\xc4\x8di. Leta 1639 je stopila v veljavo izolacijska politika, s \xc4\x8dimer se je dr\xc5\xbeava zaprla pred vplivi Zahoda. Pojavilo se je raziskovanje japonske narodne identitete kokugaku, odmik od preu\xc4\x8devanja kitajske, konfucijanske in budisti\xc4\x8dne miselnosti. Na nizozemski oto\xc5\xa1ki enklavi Ded\xc5\xbeima pri Nagasakiju so na Japonsko \xc5\xa1e vedno prihajale knjige in z njimi znanstvene ideje iz Evrope in preostalega sveta.\n_START_SECTION_\nSodobna zgodovina\n_START_PARAGRAPH_\n31. marca 1854 je ameri\xc5\xa1ki admiral Matthew Perry s "\xc4\x8crnimi ladjami" ameri\xc5\xa1ke mornarice izsilil odprtje Japonske preostalemu svetu (konvencija v Kanagavi). Nezadovoljstvo vi\xc5\xa1jih slojev nad \xc5\xa1ogunatom zaradi tak\xc5\xa1ne politike je privedlo do Bo\xc5\xa1inske vojne, v kateri je \xc5\xa1ogunat izgubil vso mo\xc4\x8d. Zmagovalci so vzpostavili centralizirano dr\xc5\xbeavo pod vodstvom cesarja Mejd\xc5\xbeija (Obnova Mejd\xc5\xbei)._NEWLINE_V Obdobju Mejd\xc5\xbei (1868\xe2\x80\x931912) je Japonska aktivno prevzemala zahodnja\xc5\xa1ke modele politi\xc4\x8dnega vladanja (ustava Mejd\xc5\xbei je bila podlaga za sestavo parlamenta), sodstva, vojske in industrializacije. Japonsko cesarstvo je do\xc5\xbeivelo ekonomski razcvet, \xc5\xbeelelo si je raz\xc5\xa1iriti vpliv na interesna obmo\xc4\x8dja v Aziji. Zmagi v Prvi kitajsko-japonski vojni (1894\xe2\x80\x931895) in Rusko-japonski vojni (1904\xe2\x80\x931905) sta Japonski prinesli oblast nad Tajvanom, Korejo in ju\xc5\xbeno polovico Sahalina. V letih med 1873 in 1935 se je \xc5\xa1tevilo prebivalstva podvojilo na 70 milijonov. Zaradi sodelovanja z zavezniki v prvi svetovni vojni je Japonska pridobila nem\xc5\xa1ka ozemlja na Daljnem vzhodu._NEWLINE_Obdobje vladavine cesarja Taj\xc5\xa1a (1912\xe2\x80\x931926) je bilo kratkotrajno in krhko demokrati\xc4\x8dno obdobje med vsesplo\xc5\xa1nim premikom proti fa\xc5\xa1izmu in totalitarizmu. Pod pretvezo ohranjanja miru so bili sprejeti zakoni, ki so kaznovali politi\xc4\x8dne disidente._NEWLINE_V obdobju vladavine cesarja Hirohita (1926\xe2\x80\x931989) se je krepila japonska ekspanzionisti\xc4\x8dna in militaristi\xc4\x8dna nastrojenost. Leta 1931 je Japonska vojska okupirala Mand\xc5\xbeurijo, 1933 izstopila iz Dru\xc5\xa1tva narodov in se s podpisom Trojnega pakta 27. septembra 1940 pridru\xc5\xbeila silam osi. V drugi kitajsko-japonski vojni (1937-1945) je Japonska pridobila ozemlja na Kitajskem (tudi glavno mesto Nand\xc5\xbeing), po ameri\xc5\xa1kem embargu na nafto kot posledica invazije na Francosko Indokino je Japonska vojska 7. in 8. decembra 1941 napadla Pearl Harbor, Britansko Malajo, Singapur in Hong Kong ter razglasila vojno z Zdru\xc5\xbeenimi dr\xc5\xbeavami Amerike in Britanskim imperijem._NEWLINE_Sovjetska invazija Mand\xc5\xbeurije leta 1945 in jedrsko bombardiranje Hiro\xc5\xa1ime in Nagasakija je Japonsko prisililo v brezpogojno predajo 15. avgusta 1945. Vojna je stala dr\xc5\xbeave vzhodne in jugovzhodne Azije ve\xc4\x8d 10 milijonov \xc5\xbeivljenj, ve\xc4\x8dina Japonska industrije in infrastrukture je bilo uni\xc4\x8dene. Kolonijam Japonskega cesarstva je bila vrnjena neodvisnost, vojnim zlo\xc4\x8dincem so sodili na Tokijskih procesih (izvzeti so bili \xc4\x8dlani cesarske dru\xc5\xbeine in \xc4\x8dlani Enote za bakteriolo\xc5\xa1ke raziskave)._NEWLINE_Leta 1947 je Japonska sprejela novo ustavo s poudarkom na idejah liberalne demokracije. Leta 1952 se je z Sporazumom v San Franciscu kon\xc4\x8dala zavezni\xc5\xa1ka okupacija Japonske, leta 1956 se je pridru\xc5\xbeila Zdru\xc5\xbeenim narodom. Do devetdesetih se je japonsko gospodarstvo predvsem zaradi ekonomskih intervencij japonske vlade in finan\xc4\x8dne podpore Zdru\xc5\xbeenih dr\xc5\xbeav Amerike hitro razvijalo, kar imenujemo tudi\xc2\xa0\xc2\xbbjaponski ekonomski \xc4\x8dude\xc5\xbe\xc2\xab._NEWLINE_V obdobju vladavine cesarja Akihita (1989\xe2\x80\x932019) na za\xc4\x8detku devetdesetih japonsko gospodarstvo do\xc5\xbeivelo ve\xc4\x8djo recesijo, iz katere se je dr\xc5\xbeava pobrala \xc5\xa1ele na za\xc4\x8detku 21. stoletja. 11. marca 2011 je Japonsko prizadel eden najve\xc4\x8djih potresov v zapisani zgodovini. Spro\xc5\xbeil je jedrsko nesre\xc4\x8do v jedrski elektrarni Fuku\xc5\xa1ima Daji\xc4\x8di, eno najve\xc4\x8djih v zgodovini pridobivanja jedrske energije._NEWLINE_1. maja 2019 je po abdikaciji cesarja Akihita, prvi po letu 1817, cesar postal njegov sin Naruhito. Z menjavo cesarja se je za\xc4\x8delo tudi novo obdobje Rejva.\n_START_SECTION_\nGeografija\n_START_PARAGRAPH_\nJaponsko sestavlja 6.852 otokov, ki se raztezajo vzdol\xc5\xbe pacifi\xc5\xa1ke obale vzhodne Azije. Glavni otoki od severa proti jugu so Hokaido (\xe5\x8c\x97\xe6\xb5\xb7\xe9\x81\x93), Hon\xc5\xa1u (\xe6\x9c\xac\xe5\xb7\x9e), \xc5\xa0ikoku (\xe5\x9b\x9b\xe5\x9b\xbd) in Kju\xc5\xa1u (\xe4\xb9\x9d\xe5\xb7\x9e). Skupaj z oto\xc4\x8djem Rjukju (\xe7\x90\x89\xe7\x90\x83\xe8\xab\xb8\xe5\xb3\xb6 Rjukju-\xc5\xa1oto), ki le\xc5\xbei ju\xc5\xbeno od Kju\xc5\xa1uja in vklju\xc4\x8duje otok Okinava, sestavljajo Japonsko oto\xc4\x8dje. Okoli 73% Japonske je gozdnate, gorate in neprimerne za kmetijstvo, industrijo ali poselitev. Poseljena obmo\xc4\x8dja so \xc5\xbee iz \xc4\x8dasa paleolitika predvsem na obalnih in re\xc4\x8dnih ravnicah. Dr\xc5\xbeava spada med najgosteje poseljene na svetu._NEWLINE_Japonski otoki so del pacifi\xc5\xa1kega ognjenega obro\xc4\x8da, ob\xc5\xa1irne vulkanske cone, ki obroblja Pacifik. Nastali so zaradi subdukcije Filipinske plo\xc5\xa1\xc4\x8de pod celinsko Amursko in Okinavsko plo\xc5\xa1\xc4\x8do na jugu ter subdukcijo Pacifi\xc5\xa1ke plo\xc5\xa1\xc4\x8de pod Ohotsko plo\xc5\xa1\xc4\x8do na severu. Japonska je bila v\xc4\x8dasih del Evrazije, a so jo subdukcijski tokovi premaknili proti vzhodu, zaradi \xc4\x8desar se je pred 15 milijoni let odprlo Japonsko morje._NEWLINE_Na oto\xc4\x8dju je 108 aktivnih ognjenikov. Nekaj se jih je odprlo tudi v zadnjem stoletju, med njimi \xc5\xa0ova-\xc5\xa1inzan na Hokajdu in Mjod\xc5\xbein-\xc5\xa1o na skalovju Bejonesu-recugan v Pacifiku. Uni\xc4\x8dujo\xc4\x8di potresi, ki jih pogosto spremljajo cunamiji, se pojavijo nekajkrat vsako stoletje. Tokijski potres leta 1923 je ubil preko 140.000 ljudi in spro\xc5\xbeil uni\xc4\x8dujo\xc4\x8de po\xc5\xbeare. Znana sta tudi Veliki potres v Han\xc5\xa1inu iz leta 1995 in Potres Tohoku iz leta 2011 s stopnjo 9,1.\n_START_SECTION_\nBiodiverziteta\n_START_PARAGRAPH_\nNa Japonskem najdemo preko 90.000 vrst \xc5\xbeivali, med drugim rjavi medved, japonski makak, japonski rakunji pes in japonski orja\xc5\xa1ki mo\xc4\x8derad. Velika raznolikost je posledica podnebja in geografije otokov, ki so razdeljeni na devet ekoregij, vse od subtropskega vla\xc5\xbenega listnatega gozda na jugu do zmernega iglastega gozda na severu. Japonska ima vzpostavljeno omre\xc5\xbeje narodnih parkov in 37 za\xc5\xa1\xc4\x8ditenih mokri\xc5\xa1\xc4\x8d Ramsar. \xc5\xa0tirje naravni spomeniki (starodavni gozd Jaku\xc5\xa1ima, polotok \xc5\xa0iretoko, oto\xc4\x8dje Bonin in gorovje in brezovi gozdovi \xc5\xa0irakami San\xc4\x8di) so vpisani v UNESCO-v seznam svetovne dedi\xc5\xa1\xc4\x8dine.\n_START_SECTION_\nOkoljevarstvo\n_START_PARAGRAPH_\nV \xc4\x8dasu hitrega gospodarskega okrevanja po drugi svetovni vojni so okoljske probleme pove\xc4\x8dini zanemarjali, kar je ustrezalo rasti posla velikih korporacij. Posledi\xc4\x8dno je bilo onesna\xc5\xbeevanje v petdesetih in \xc5\xa1estdesetih letih prej\xc5\xa1njega stoletja obse\xc5\xbeno. V lu\xc4\x8di zaskrbljenosti nad posledicami tak\xc5\xa1nega neukrepanja je bil leta 1970 sprejet zakon za za\xc5\xa1\xc4\x8dito okolja. Naftna kriza leta 1973 je spodbudila razvoj trajnostne in ekonomi\xc4\x8dne rabe energentov, saj je Japonska revna s surovinami in odvisna od uvoza le-teh. Sodobni naravovarstveni problemi so onesna\xc5\xbeenost mestnega zraka, upravljanje z odpadki, evtrofikacija voda, ohranjanje narave, podnebne spremembe, ravnanje s kemikalijami in mednarodno sodelovanje za prepre\xc4\x8ditev posledic globalnega segrevanja._NEWLINE_Junija 2015 je bilo v na\xc4\x8drtovanju ali gradnji 40 elektrarn na premog, kar je Japonski prislu\xc5\xbeilo \xc2\xbbnagrado\xc2\xab\xc2\xa0za njihovo \xc2\xbbdelo na ukrepih, ki zavirajo dejavnost pri varovanju podnebja\xc2\xab. Uvr\xc5\xa1\xc4\x8da se na 39. mesto indeksa EPI, ki meri zavezanost dr\xc5\xbeav k ukrepanju v smeri trajnosti. Kot gostiteljica in podpisnica kjotskega protokola mora zmanj\xc5\xa1ati izpuste ogljikovega dioksida in uvesti druge ukrepe za zmanj\xc5\xa1anje vpliva na podnebne spremembe.\n_START_SECTION_\nPoliti\xc4\x8dna ureditev\n_START_PARAGRAPH_\nJaponska je ustavna monarhija z zelo omejeno cesarjevo pristojnostjo. Cesarja ustava definira kot \xc2\xbbsimbol dr\xc5\xbeave in enotnosti ljudstva\xc2\xab. Izvr\xc5\xa1no vejo oblasti v dr\xc5\xbeavi vodi predsednik vlade s svojim ministrskim kabinetom. Zakonodajno vejo oblasti predstavlja dvodomni narodni parlament Kokkai (\xe5\x9b\xbd\xe4\xbc\x9a), sestavljen iz predstavni\xc5\xa1kega doma (465 sede\xc5\xbeev, menja se na \xc5\xa1tiri leta) in svetni\xc5\xa1kega doma (265 sede\xc5\xbeev, menja se na \xc5\xa1est let). Poslance in svetnike volijo vsi dr\xc5\xbeavljani, stari najmanj 18 let, na tajnem glasovanju. Socialno liberalna Ustavna demokratska stranka (CDP) in konzervativna Liberalna demokratska stranka (LDP) prevladujeta v parlamentu. LDP je od konca ameri\xc5\xa1ke zasedbe leta 1955 skoraj vedno najuspe\xc5\xa1nej\xc5\xa1a in ima (od novembra 2017) 283 sede\xc5\xbeev v spodnjem ter 125 v zgornjem domu parlamenta. Samo med leti 1993-94 in 2009-12 ni bila uspe\xc5\xa1na. Japonski premier je na \xc4\x8delu vlade, imenuje ga parlament izmed svojih poslancev, potrjuje pa ga cesar. Je vodja kabineta, v katerega imenuje ministre, lahko pa jih tudi razre\xc5\xa1i dol\xc5\xbenosti. Trenutni premier je \xc5\xa0inzo Abe iz vrst LDP._NEWLINE_V japonski zgodovini je na pravni sistem v dr\xc5\xbeavi mo\xc4\x8dno vplivalo kitajsko pravo, na primer preko teksta Kud\xc5\xbeikata Isadamegaki v obdobju Edo. Od 19. stoletja se je pravni sistem za\xc4\x8del upirati na civilno pravo v Evropi, predvsem na nem\xc5\xa1ko. Leta 1896 je pri\xc5\xa1el v veljavo civilni kodeks po osnutku nem\xc5\xa1kega B\xc3\xbcrgerliches Gesetzbuch, ki je obveljal do danes z nekaj povojnimi prilagoditvami. Japonsko pravosodje je razdeljeno na \xc5\xa1tiri stebre: vrhovno sodi\xc5\xa1\xc4\x8de in trije ni\xc5\xbeji nivoji.Glavni korpus zakonikov, na katerih temelji japonski pravni red se imenuje \xc5\xa0est kodeksov.\n_START_SECTION_\nMednarodni odnosi\n_START_PARAGRAPH_\nJaponska je \xc4\x8dlanica mnogih mednarodnih organizacij\xcb\x90 G7, G8, G20, ZN, APEC, ASEAN prostotrgovinsko obmo\xc4\x8dje, z Avstralijo (marec 2007) in Indijo (oktober 2008) ima podpisan varnostni pakt. Od konca druge svetovne vojne je tesno ekonomsko in varnostno povezana z Zdru\xc5\xbeenimi dr\xc5\xbeavami Amerike, ki so pomemben izvozni in primaren uvozni partner. Na japonskih tleh je stalno operativna ameri\xc5\xa1ka voja\xc5\xa1ka baza._NEWLINE_Japonska ima nerazre\xc5\xa1ena ozemeljska vpra\xc5\xa1anja o Kurilskih otokih (Rusija), Skalovju Liancourt (v japon\xc5\xa1\xc4\x8dini Take\xc5\xa1ima), oto\xc4\x8dju Senaku (Tajvan in Kitajska) in atolu Okinotori\xc5\xa1ima. Polemi\xc4\x8dnost teh ozemelj je predvsem v nadzorovanju naravnih bogastev._NEWLINE_Odnosi z Korejo so napeti zaradi ravnanja Japoncev med kolonialno oblastjo. Med najve\xc4\x8djimi o\xc4\x8ditki so spolno su\xc5\xbeenstvo ("\xc5\xbeenske za lagodje"), za katerega sploh ni to\xc4\x8dno znano \xc5\xa1tevilo \xc5\xbertev (ve\xc4\x8d deset ali celo sto tiso\xc4\x8d), kulturno zatiranje s prepovedjo korej\xc5\xa1\xc4\x8dine v \xc5\xa1olah, prisvajanje japonskih imen. Med letoma 1910 in 1945 je Japonska popravljala korejsko infrastrukturo in na Korejski polotok naselila okoli 800.000 Japoncev. Leta 2015 se je Japonska uradno opravi\xc4\x8dila in priznala spolno su\xc5\xbeenjstvo, pre\xc5\xbeivele \xc5\xbertvam je izpla\xc4\x8dala od\xc5\xa1kodnino. Dr\xc5\xbeavi sta postali veliki gospodarski zaveznici, njuni voditelji aktivno sodelujejo pri re\xc5\xa1evanju te\xc5\xbeav v regiji, predvsem glede Severne Koreje in druge svetovne vojne. Na odmevnej\xc5\xa1em obisku leta 2017 na vrhu G20 sta se voditelja dr\xc5\xbeav pogovarjala o sodelovanju in razre\xc5\xa1evanju glede severnokorejske krize, zavzela sta se tudi za graditev pozitivnih odnosov v regiji ter za pritiske na Kitajsko, da poostri sankcije proti Severni Koreji. Od devetdesetih je zelo mo\xc4\x8dan uvoz korejske glasbe (K-pop), televizije (K-drame) in filmov, saj je bil izni\xc4\x8den korejski zakon o prepovedi kulturne izmenjave med dr\xc5\xbeavama; pojav se imenuje korejski val (\xed\x95\x9c\xeb\xa5\x98 Hallju?).\n_START_SECTION_\nVojska\n_START_PARAGRAPH_\nJaponska namenja veliko denarja vojski in obrambi. Japonska vojska (Japonske samoobrambne sile) se deli na kopenske, zra\xc4\x8dne in pomorske sile. Glede na zakonodajo ne sme napovedati vojne ali uporabiti sile v mednarodnih sporih; japonska vlada izvr\xc5\xa1uje prepoved izvoza strelnega oro\xc5\xbeja. V zadnjih letih se predsednik vlade \xc5\xa0inzo Abe zavzema za ve\xc4\x8djo vlogo Japonske pri zagotavljanju varnosti v regiji, tudi s pomo\xc4\x8djo sosednjim dr\xc5\xbeavam. Glede na Indeks svetovnega miru je Japonska na prvem mestu med azijskimi dr\xc5\xbeavami. V zadnjem \xc4\x8dasu so bile japonske voja\xc5\xa1ke sile uporabljene v mirovnih misijah v Iraku. Japonska poslovna federacija prepri\xc4\x8duje japonsko vlado k ukinitvi prepovedi izvoza oro\xc5\xbeja, da bi se dr\xc5\xbeava lahko pridru\xc5\xbeila mednarodnim projektom na podro\xc4\x8dju oboro\xc5\xbeevanja._NEWLINE_V 21. stoletju se je z globalizacijo mo\xc4\x8d v regiji prerazporedila. Varnostna slika Japonske se je spremenila predvsem zaradi severnokorejske jedrske gro\xc5\xbenje, spopada pa se tudi s spletnim in mednarodnim terorizmom. Za ohranjanje miru so ustanovili narodni varnostni svet, ki je razvil varnostno strategijo ter smernice. Varnostni pakt med Japonsko in ZDA je temelj japonske zunanje politike. Od leta 1956 je \xc4\x8dlanica OZN, dvajset let pa je bila tudi nestalna \xc4\x8dlanica Varnostnega sveta. Je \xc4\x8dlanica G4, s \xc4\x8dimer si i\xc5\xa1\xc4\x8de stalno mesto v Varnostnem svetu.\n_START_SECTION_\nGospodarstvo\n_START_PARAGRAPH_\nJaponska je po Zdru\xc5\xbeenih dr\xc5\xbeavah Amerike in Kitajski nominalno gledano tretje najve\xc4\x8dje gospodarstvo na svetu. Tokijska borza spada med najve\xc4\x8dje v Aziji. Leta 2016 je bil japonski javni dolg ocenjen na 230\xc2\xa0% letnega BDP. Storitveni sektor predstavlja tri \xc4\x8detrtine BDP, ima pa tudi zelo visoko razvit industrijski sektor, ki proizvaja visokotehnolo\xc5\xa1ka vozila, elektroniko, orodje, jeklo, ladje, kemikalije, tekstil in procesirano hrano. Kmetijski sektor obdeluje 13% japonskega ozemlja, ujamejo 15% vseh rib na svetu. Brezposelnost je nizka pri okoli 4\xc2\xa0%, a vseeno 17\xc2\xa0% ljudi \xc5\xbeivi pod pragom rev\xc5\xa1\xc4\x8dine. Omejena koli\xc4\x8dina pozidljivih zemlji\xc5\xa1\xc4\x8d vpliva na gradnjo in trg z nepremi\xc4\x8dninami._NEWLINE_Japonska izva\xc5\xbea najve\xc4\x8d na ameri\xc5\xa1ki (20\xc2\xa0%) in kitajski trg (18\xc2\xa0%), sledijo Ju\xc5\xbena Koreja (7\xc2\xa0%), Hong Kong (6\xc2\xa0%) in Tajska (5\xc2\xa0%). Glavni izvozni proizvodi so orodje, motorna vozila, \xc5\xbeelezo, jeklo, polprevodniki in avtomobilski deli. Najve\xc4\x8d uva\xc5\xbea iz Kitajske (25\xc2\xa0%) in ZDA (11\xc2\xa0%), sledita Avstralija (5\xc2\xa0%) in Ju\xc5\xbena Koreja (4\xc2\xa0%). Glavni uvozni proizvodi so stroji in orodje, fosilna goriva, \xc5\xbeivila (govedina), kemikalije, tekstil in surovine za industrijo. Administracija D\xc5\xbeun\'i\xc4\x8dira Koizumija je spro\xc5\xbeila reforme, ki so povzro\xc4\x8dile porast tujih investicij._NEWLINE_Japonska je 27. med 189 dr\xc5\xbeavami po indeksu enostavnosti sklepanja poslov in enega najmanj\xc5\xa1ih dav\xc4\x8dnih prihodkov med razvitimi dr\xc5\xbeavami. Japonski kapitalizem ima nekaj posebnosti, kot je sistem vse\xc5\xbeivljenjske zaposlitve, napredovanje po starosti in vpliv t.i. korporacij kejrecu, aktivizem lastnikov delnic je redek, podjetja so vodena po metodah, kot je \xc2\xbbMetoda Tojota\xc2\xab. Znane znamke iz Japonske so Toyota, Honda, Canon, Nissan, Sony, Mitsubishi, Panasonic, Uniqlo, Lexus, Subaru, Nintendo, Bridgestone, Mazda in Suzuki.\n_START_SECTION_\nGospodarska zgodovina\n_START_PARAGRAPH_\nSodobna rast se je za\xc4\x8dela v obdobju Edo, ki je dalo cestni sistem in sistem vodooskrbe, pa tudi razvoj dolo\xc4\x8denih finan\xc4\x8dnih in\xc5\xa1turmentov, bankirstvo in borze. S sprejetjem tr\xc5\xbenega gospodarstva v obdobju Mejd\xc5\xbei so se ustanavljala uspe\xc5\xa1na podjetja, ki so Japonsko popeljala na vrh razvitih dr\xc5\xbeav. Med 1960 in 1980 je gospodarska rast v povpre\xc4\x8dju dosegala 7,5\xc2\xa0%, v osemdesetih in na za\xc4\x8detku devetdesetih po naftni krizi pa 3,2\xc2\xa0%. V devetdesetih se je rast zaradi poka finan\xc4\x8dnega mehur\xc4\x8dka upo\xc4\x8dasnjevala, kar imenujemo tudi izgubljeno desetletje. Premiki v smeri okrevanja so bili po\xc4\x8dasni, ovirala jih je tudi globalna upo\xc4\x8dasnitev okoli preloma tiso\xc4\x8dletja. Po letu 2005 je Japonska do\xc5\xbeivljala solidno rast okoli 2,8%, ve\xc4\x8dje nazadovanje pa je prinesla finan\xc4\x8dna kriza 2008. Danes se uvr\xc5\xa1\xc4\x8da visoko na lestvicah konkuren\xc4\x8dnosti (6. mesto za leti 2015 in 2016) in gospodarske svobode.\n_START_SECTION_\nKmetijstvo in ribolov\n_START_PARAGRAPH_\nSamo 12\xc2\xa0% japonskega ozemlja je primernega za kmetijstvo, zato je razvit sistem teras, ki da ene najve\xc4\x8djih \xc5\xbeetev na enoto povr\xc5\xa1ine. Prehrambena samozadostnosti dose\xc5\xbeena v 50\xc2\xa0%, kmetijstvo pa predstavlja samo 1,4\xc2\xa0% BDP. Vlada izdaja subvencije in \xc5\xa1\xc4\x8diti kultivacijo v manj\xc5\xa1em obsegu. Kmetje se spopadajo s pomanjkanjem nasledstva in staranjem delovne sile. Ri\xc5\xbe predstavlja skoraj vso proizvodnjo \xc5\xbeitaric in je visoko za\xc5\xa1\xc4\x8diten s tarifami pri 777,7\xc2\xa0%. Japonska je drugi najve\xc4\x8dji uvoznik kmetijskih proizvodov. Leta 1996 se je uvrstila na \xc4\x8detrto mesto po koli\xc4\x8dini ulova rib, leta 2010 je ulovila preko 4,5 milijonov ton rib. Danes predstavlja japonski ulov 15\xc2\xa0% svetovnega, mnogi tudi trdijo, da je Japonska kriva za po\xc4\x8dasno izumiranje nekaterih ribjih vrst, kot so tuni. Sporen je tudi kvazi-komercialen lov na kite.\n_START_SECTION_\nIndustrija in storitve\n_START_PARAGRAPH_\nIndustrija predstavlja 27,5\xc2\xa0% BDP. Pomembnej\xc5\xa1e industrije so avtomobilska, motorska, elektronska, orodjarska, kovinska, ladjedelni\xc5\xa1ka, kemi\xc4\x8dna in predelovalna. Japonska je tretji najve\xc4\x8dji proizvajalec avtomobilov, Tojota pa najve\xc4\x8dji posamezni proizvajalec. Potro\xc5\xa1ni\xc5\xa1ka elektronika se je preselila na Kitajsko, v ZDA in Ju\xc5\xbeno Korejo. Za ladjedelni\xc5\xa1tvo se pri\xc4\x8dakuje, da bo ostalo na Japonskem._NEWLINE_Storitveni sektor predstavlja tri \xc4\x8detrtine BDP. Glavne industrije so bankirstvo, zavarovalni\xc5\xa1tvo, nepremi\xc4\x8dnine, trgovina, transport in telekomunikacije. \xc5\xa0tiri od petih najve\xc4\x8djih \xc4\x8dasopisov na svetu je iz Japonske. Najve\xc4\x8dji poslovni konglomerati kejrecu v dr\xc5\xbeavi so skupine Mitsubishi, Sumitomo, Fuyo, Mitsui, Dai-Ichi Kangyo in Sanwa.\n_START_SECTION_\nTurizem\n_START_PARAGRAPH_\nTurizem do\xc5\xbeivlja v zadnjih letih razcvet. Leta 2013 je \xc5\xa1tevilo tujih obiskovalcev prvi\xc4\x8d preseglo 10 milijonov, leta 2015 \xc5\xbee skoraj 20 milijonov. Pri\xc4\x8dakovanja japonske vlade so, da se bo turisti\xc4\x8dni obisk do leta 2030 povzpel na 60 milijonov. Japonska ima 20 znamenitosti zapisanih na Unescov seznam svetovne dedi\xc5\xa1\xc4\x8dine, med njimi grad Himed\xc5\xbei, zgodovinske spomenike starodavnega Kjota in Nare. Popularne destinacije so Tokio, Hiro\xc5\xa1ima, gora Fud\xc5\xbei, smu\xc4\x8di\xc5\xa1\xc4\x8di Niseko in Kohaido, Okinava, vlak \xc5\xa1inkansen in uporaba ob\xc5\xa1irne mre\xc5\xbee hotelov rjokan in vrelcev tople vode onsen.\n_START_SECTION_\nZnanost in tehnologija\n_START_PARAGRAPH_\nJaponska je vodilna dr\xc5\xbeava na podro\xc4\x8dju znanstvenega raziskovanja v naravoslovju in in\xc5\xbeenirstvu, njen prispevek je pomemben v kmetijstvu, elektroniki (kar 16\xc2\xa0% vsega zlata in 22\xc2\xa0% vsega srebra je v japonski elektroniki), industrijski robotiki (na Japonskem je bilo leta 2013 v uporabi kar 20% vseh robotov), optiki, kemikalijah, polprevodnikih, raznih vejah in\xc5\xbeenirstva in raziskovanja \xc5\xbeivih bitij. Na indeksu inovativnosti Bloomberg se pona\xc5\xa1a z drugim mestom. 700.000 raziskovalcev deluje s prora\xc4\x8dunom, velikim kar 130 milijard dolarjev, kar je v dele\xc5\xbeu BDP na tretjem mestu sveta. Japonski znanstveniki so prejeli 22 Nobelovih nagrad iz fizike, kemije ali medicine in 3 Fieldsove nagrade za matematiko._NEWLINE_Japonska agencija za raziskovanje vesolja (JAXA) razvija satelite in vesoljska plovila, sodeluje v planetarnih, vesoljskih in aviacijskih raziskavah, na Mednarodni vesoljski postaji. Misije so poslali proti Merkurju, Veneri in Luni, kjer nameravajo do leta 2030 zgraditi bazno postajo. Pomembnej\xc5\xa1i projekti so Kibo, Akacuki, Mercury Magnetspheri Orbiter, SELENE in H-IIA.\n_START_SECTION_\nInfrastruktura\n_START_PARAGRAPH_\nJaponska ima v omre\xc5\xbeju 1,2 milijonov kilometrov cest kar 63.000 kilometrov avtocest in hitrih cest, ki povezujejo ve\xc4\x8dja mesta med otoki Hon\xc5\xa1u, \xc5\xa0ikoku ter Kju\xc5\xa1u, na Hokaidu in v obliki hitre ceste na Okinavi. Novi in rabljeni avtomobili so poceni s poudarkom na energijski u\xc4\x8dinkovitosti. Uporaba avtomobilov je nizka, s samo 50\xc2\xa0% povpre\xc4\x8dja dr\xc5\xbeav G8. \xc5\xbdelezni\xc5\xa1ko omre\xc5\xbeje je privatizirano, znani so hitri in to\xc4\x8dni vlaki \xc5\xa0inkansen z rednimi hitrostmi vlakov do 320 km/h. V dr\xc5\xbeavi je 175 letali\xc5\xa1\xc4\x8d, letali\xc5\xa1\xc4\x8de Haneda je drugo najprometnej\xc5\xa1e v Aziji, pomemno je tudi letali\xc5\xa1\xc4\x8de Narita, Kansaj in \xc4\x8cubu. Pristani\xc5\xa1\xc4\x8de v Nagoji je najve\xc4\x8dje v dr\xc5\xbeavi, predstavlja kar 10% trgovinske izmenjave na Japonskem._NEWLINE_Leta 2011 je bilo 46,1% energije pridobljene iz nafte, 21,3% iz premoga, 21,4% iz zemeljskega plina, 4,0% iz jedrske energije in 3,3% iz vodne energije. Jedrska energija je istega leta predstavljala 9,2% proizvodnje elektri\xc4\x8dne energije (\xc5\xa1e leto prej 24,9%), zmanj\xc5\xa1anje se je zgodilo na ra\xc4\x8dun jedrske nesre\xc4\x8de v Jedrski elektrarni Fuku\xc5\xa1ima Daj\'i\xc4\x8di in posledi\xc4\x8dnih protestov proti uporabi jedrski elektrarn. Japonska je zelo odvisna od uvoza energije, saj nima ve\xc4\x8djih doma\xc4\x8dih rezerv._NEWLINE_Vlada upravlja oskrbo z vodo in komunalne storitve preko ministrstev. Dostop do obeh omre\xc5\xbeij je univerzalen, 3\xc2\xa0% ljudi dobivajo vodo iz zasebnih vodnjakov, predvsem na pode\xc5\xbeelju. Vsa zbrana odpadna voda se vra\xc4\x8da v omre\xc5\xbeje, kjer jo obdelajo v sekundarnih \xc4\x8distilnih napravah ali pa je o\xc4\x8di\xc5\xa1\xc4\x8dena takoj. Vsa odpadna voda, ki je speljana v polzaprta morja (15\xc2\xa0% vse odpadne vode), kot so Tokijski zaliv, Osa\xc5\xa1ki zaliv in jezero Biva, je pre\xc4\x8di\xc5\xa1\xc4\x8dena \xc5\xa1e na terciarnem nivoju. Ve\xc4\x8dji problemi, s katerimi se spopadajo, je zmanj\xc5\xa1evanje in staranje prebivalstva, manj\xc5\xa1anje investicij, ve\xc4\x8danje pojavnosti su\xc5\xa1, ipd.\n_START_SECTION_\nVerstva Japonske\n_START_PARAGRAPH_\nJaponska ustava zagotavlja verske svobo\xc5\xa1\xc4\x8dine vsakemu posamezniku. Ve\xc4\x8d kot 84\xc2\xa0% ljudi \xc5\xa1teje \xc5\xa1intoizem za izvorno religijo na oto\xc4\x8dju, ve\xc4\x8d kot polovica od teh jih meni, da se je skozi zgodovino zdru\xc5\xbeeval z elementi budizma v \xc5\xa1inbucu-\xc5\xa1ugo. Vplivi so pri\xc5\xa1li tudi iz taoisti\xc4\x8dne in konfucianisti\xc4\x8dne miselnosti. \xc5\xa0tevilke ne poka\xc5\xbeejo prave slike glede verske pripadnosti, saj je vsaka dru\xc5\xbeina tradicionalno pripadala eni veri in templju. V sodobnem \xc4\x8dasu naj bi bil dele\xc5\xbe ljudi, ki zares verujejo, nekje 20\xe2\x80\x9330\xc2\xa0%. Navkljub temu je sodelovanje na festivalih, kot je prvi obisk templja v novem letu, zelo pogosto in priljubljeno. Ulice so okra\xc5\xa1ene ob festivalu Bon, Tanabata in ob bo\xc5\xbei\xc4\x8du. Na Japonskem deluje okoli 100.000 templjev in 78.790 sve\xc4\x8denikov._NEWLINE_\xc5\xa0intoizem je prevladujo\xc4\x8da veroizpoved na Japonskem, prakticiralo naj bi ga okoli 80\xc2\xa0% prebivalstva (obiski templjev, rotenje in pripro\xc5\xa1nje pri kamijih), vseeno pa se jih samo manj\xc5\xa1i dele\xc5\xbe opredeljuje kot \xc5\xa1intoiste s pridru\xc5\xbeitvijo organiziranim sektam, saj uradnih ritualov za pridru\xc5\xbeitev ni._NEWLINE_Budizem je prispel na Japonsko v 6. stoletju iz kraljestva Baekje na Korejskem polotoku. _NEWLINE_Kr\xc5\xa1\xc4\x8danstvo so prvi \xc5\xa1irili jezuitski misijonarji leta 1549. Danes je kristjanov manj kot 2,3\xc2\xa0%, ve\xc4\x8dinoma na zahodu dr\xc5\xbeave, kjer so bili misijoni najbolj aktivni. Leta 2007 je bilo na Japonskem 32.036 \xc5\xbeupnikov in pastorjev. V zadnjem stoletju je postalo popularno praznovanje zahodnja\xc5\xa1kih porok, Valentinovega in bo\xc5\xbei\xc4\x8da._NEWLINE_Ostale religije, prisotne v dr\xc5\xbeavi, so islam (ve\xc4\x8dinoma pri migrantskih delavcih iz Indonezije, Pakistana, Banglade\xc5\xa1a in Irana), hinduizem, judaizem in sikhizem.\n_START_SECTION_\nJezik\n_START_PARAGRAPH_\nVe\xc4\x8d kot 99\xc2\xa0% prebivalcev Japonske govori japon\xc5\xa1\xc4\x8dino kot prvi jezik. Spada med aglutinacijske jezike z obse\xc5\xbenim sistemom besednih struktur, glagolskih oblik in besednjakom, prilagojenim vljudnem, poni\xc5\xbenem in \xc4\x8dastnem govorjenju in naslavljanju v hierarhi\xc4\x8dno urejeni japonski dru\xc5\xbebi - keigo. Japonska pisava obsega kand\xc5\xbeije (kitajske pismenke) in dve kani (silabariji z izvorom v kurzivu in radikalkah kand\xc5\xbeijev), poleg tega pa \xc5\xa1e latinico in arabske \xc5\xa1tevke. Japonske javne in zasebne \xc5\xa1ole u\xc4\x8dijo japonski jezik, navadno pa tudi angle\xc5\xa1ki._NEWLINE_Drugi jeziki na oto\xc4\x8dju so rjukjanski jeziki, okinavski jezik in jezik ljudstva Ainu, ki mu grozi izumrtje, saj ga govori samo nekaj ostarelih prebivalcev Hokaida. Malo otrok se u\xc4\x8di te jezike, a se je v zadnjih letih zavednost glede pomena ohranitve jezikov pove\xc4\x8dala.\n_START_SECTION_\nTe\xc5\xbeave\n_START_PARAGRAPH_\nS staranjem prebivalstva se pojavljajo socialni problemi, kot sta pomanjkanje delovne sile in ve\xc4\x8danje socialnih izdatkov za pokojnine in zdravstveno varstvo. Do leta 2050 naj bi se prebivalstvo skr\xc4\x8dilo na 95 milijonov. Imigracije in iniciative za pove\xc4\x8danje rodnosti so ponujene kot re\xc5\xa1itve za zajezitev katastrofe. Japonska sprejme vsako leto zgolj 9.500 novih dr\xc5\xbeavljanov za naturalizacijo, leta 2012 je sprejela zgolj 18 prebe\xc5\xbenikov. Trpi tudi zaradi visoke samomorilnosti, ki je vodilni razlog za smrt med ljudmi pod 30. letom starosti.\n_START_SECTION_\nIzobra\xc5\xbeevanje\n_START_PARAGRAPH_\nPrimarna, sekundarna in univerzitetna delitev \xc5\xa1olstva se je uveljavila leta 1872 kot del reform Obnove Mejd\xc5\xbei. Osnovna \xc5\xa1ola (\xe5\xb0\x8f\xe5\xad\xa6\xe6\xa0\xa1 \xc5\xa1ogakko) traja 6 let od dopolnjenega 6. leta in je obvezna. Sekundarna izobrazba se deli na obvezno triletno ni\xc5\xbejo srednjo \xc5\xa1olo (\xe4\xb8\xad\xe5\xad\xa6\xe6\xa0\xa1 \xc4\x8dugakko) in neobvezno triletno vi\xc5\xa1jo srednjo \xc5\xa1olo (\xe9\xab\x98\xe7\xad\x89\xe5\xad\xa6\xe6\xa0\xa1 kotogakko, kraj\xc5\xa1e \xe9\xab\x98\xe6\xa0\xa1 koko), ki jo obiskuje 94% vseh u\xc4\x8dencev z opravljeno ni\xc5\xbejo srednjo \xc5\xa1olo. Pribli\xc5\xbeno 76% dijakov z zaklju\xc4\x8deno vi\xc5\xa1jo srednjo \xc5\xa1olo je nadaljevalo izobra\xc5\xbeevanje na univerzitetni ravni. Japonski u\xc4\x8denci dosegajo najvi\xc5\xa1je rezultate med vsemi dr\xc5\xbeavami OECD pri pismenosti, matematiki in znanostih. \xc5\xa0olnine na vi\xc5\xa1ji srednji \xc5\xa1oli in univerzi so praviloma visoke. Japonske \xc5\xa1ole se spopadajo z zelo pogostim zbadanjem in \xc5\xbealitvami med u\xc4\x8denci, kar sku\xc5\xa1ajo zajeziti z zdru\xc5\xbeitvijo osnovne in ni\xc5\xbeje srednje \xc5\xa1ole v en devetletni program._NEWLINE_Izobra\xc5\xbeevanje je igralo klju\xc4\x8dno vlogo pri hitri povojni gospodarski rasti. Do danes, ko je trg dela vse bolj odvisen od pridobljenega znanja, pomeni vi\xc5\xa1ja izobrazba in pridobljene kompetence ve\xc4\x8d prilo\xc5\xbenosti za zaposlitev in tudi vi\xc5\xa1ji polo\xc5\xbeaj na delovnem mestu. Najbolj presti\xc5\xbeni izobra\xc5\xbeevalni ustanovi sta Univerza v Tokiu in Univerza v Kjotu, ki sta imeli kar 16 Nobelovih lavreatov.\n_START_SECTION_\nZdravstvo\n_START_PARAGRAPH_\nZdravstveno oskrbo na Japonskem zagotavlja dr\xc5\xbeavna in lokalna vlada. Univerzalni zdravstveni sistem zagotavlja enakost dostopa storitev vsem, ki so vanj vklju\xc4\x8deni; dr\xc5\xbeavna komisija dolo\xc4\x8da cene storitev. Nezaposleni se lahko vklju\xc4\x8dijo preko lokalnih programov zavarovanja. Od leta 1973 ponuja vlada vsem ostarelim brezpla\xc4\x8dno zavarovanje. Vsak pacienti si lahko brezpla\xc4\x8dno izbere zdravnika in zdravstveno ustanovo.\n_START_SECTION_\nKultura\n_START_PARAGRAPH_\nJaponska kultura se je od svojih za\xc4\x8detkov zelo spremenila in razvila. Sodobna kultura je me\xc5\xa1anica vplivov iz Azije, Evrope in Severne Amerike. Tradicionalne umetnosti zaobjemajo obrti kot so keramika, tekstil, delo z lakom, kovanje me\xc4\x8dev in izdelava lutk, predstave bunraku, kabuki, no, tradicionalni plesi in rakugo, prakticiranje \xc4\x8dajne ceremonije, borilnih ve\xc5\xa1\xc4\x8din, kaligrafije, tradicionalnih japonskih iger, aran\xc5\xbeiranje ikebane, zlaganje origamijev, obiskovanje onsenov, ogled gej\xc5\xa1ine predstave in podobno.\n_START_SECTION_\nArhitektura\n_START_PARAGRAPH_\nJaponska arhitektura je me\xc5\xa1anica lokalnih in drugih vplivov. Templji v Iseju se smatrajo za prototip japonske tradicionalne arhitekture. Stavbe so lesene, rahlo dvignjene od tal, krite s plo\xc5\xa1\xc4\x8dicami ali drugimi naravnimi materiali. Drsna vrata fusuma so bila postavljena namesto sten, omogo\xc4\x8dala so prilagajanje prostora za razne prilo\xc5\xbenosti. Tla so bila sestavljena iz tatamijev. Ljudje so sedeli na tleh ali na blazinah, mize in stoli so se pojavili \xc5\xa1ele v 20. stoletju. V 19. stoletju so se v \xc5\xbeivljenjski vsakdan, arhitekturo, oblikovanje in gradnjo za\xc4\x8dele vklju\xc4\x8devati zahodnja\xc5\xa1ke, moderne in post-moderne ideje._NEWLINE_Po prihodu budizma na Japonsko so se ulice in mesta za\xc4\x8dela graditi po modelu \xc5\xa1ahovnice, nastanek prve prestolnice Nare je bil pod vplivom arhitekture prestolnice dinastij Tang in Sui v \xc4\x8cang\'anu. Templji in sveti\xc5\xa1\xc4\x8da so bili grajeni z naprednimi tehnikami obdelave lesa. Uvedli so standardne merske enote, izbolj\xc5\xa1ali na\xc4\x8drtovanje in oblikovanje bivalnih prostorov ter vrtov. Uvedba \xc4\x8dajne ceremonije je pomenila enostavnost in skromnost v oblikovanju v nasprotju z bohotnostjo aristokracije._NEWLINE_V sodobni zgodovini se je arhitektura spremenila predvsem zaradi lo\xc4\x8ditve budizma in \xc5\xa1intoizma prvi\xc4\x8d po 1000 letih. Japonska je do\xc5\xbeivela hitro prisvajanje zahodnih arhitekturnih idej, najprej z uva\xc5\xbeanjem tujih strokovnjakov, kasneje pa so v gradnjo vklju\xc4\x8devali lastne poglede in slog. Ve\xc4\x8dje zanimanje za japonske ideje v svetu se je pokazalo \xc5\xa1ele po drugi svetovni vojni, zelo vpliven je bil arhitekt Kenzo Tange in teoreti\xc4\x8dnimi arhitekturnimi gibanji, kakr\xc5\xa1no je metabolizem.\n_START_SECTION_\nUmetnost\n_START_PARAGRAPH_\nNajstarej\xc5\xa1a umetni\xc5\xa1ka dela so bila predvsem kiparska, izdelana iz lesa, in slikarska, nastala pred ve\xc4\x8d kot 2.000 leti. Gre za sintezo med domorodno japonsko estetiko in vklju\xc4\x8devanjem uvo\xc5\xbeenih idej, seveda pa so ideje tekle tudi v drugo smer. V 19. stoletju se je v Evropi uveljavil japonizem, ki je mo\xc4\x8dno vplival na razvoj sodobne zahodne umetnosti, predvsem postimpresionizma. Izhajal je iz tiskovin ukijo-e; slog sta gojila npr. Hokusaj in Hiro\xc5\xa1ige._NEWLINE_Japonski strip manga (\xe6\xbc\xab\xe7\x94\xbb improvizirana slika) se je razvil v 20. stoletju in postal popularen po vsem svetu. Japonski animirani filmi (anime) so nastali pod vplivom mang. Prepoznamo ju po zna\xc4\x8dilnem slogu._NEWLINE_Japonska glasba je raznolika in spaja razli\xc4\x8dne sloge. Citram podoben koto je pri\xc5\xa1el s Kitajske v 9. stoletju in se smatra za japonski nacionalni in\xc5\xa1trument. V 14. stoletju so igranju na koto pripojili recitacije, nastale so no-drame. Ljudska glasba s kitaro \xc5\xa1amisen se je razvila v 16. stoletju. Klasi\xc4\x8dna glasba je pri\xc5\xa1la iz Zahoda v 19. stoletju in postala pomemben del japonske kulture. Popularna glasba je do\xc5\xbeivela razcvet v povojni Japonski s pojavom J-popa, japonske popularne glasbe. Karaoke so zelo priljubljena kulturna aktivnost, v sodobnem \xc4\x8dasu celo bolj kot tradicionalno aran\xc5\xbeiranje cvetja ali ceremonije s \xc4\x8dajem._NEWLINE_Med najstarej\xc5\xa1a literarna dela sodita kroniki Kod\xc5\xbeiki in Nihon \xc5\xa0oki ter antologija poezije Man\'jo\xc5\xa1u iz 8. stoletja, napisana s kitajskimi pismenkami. V zgodnjem obdobju Hej\'an sta se razvili silibariji kana. Zgodba o sekalcu bambusa je najstarej\xc5\xa1a japonska pripoved. Opis dvornega \xc5\xbeivljenja iz obdobja Hej\'an najdemo v Zgodbah izpod blazine Seja \xc5\xa0onagona in Princu in dvornih gospeh Murasaki \xc5\xa0ikibu, najstarej\xc5\xa1em romanu na svetu. V obdobju Edo so me\xc5\xa1\xc4\x8dani prehiteli samurajsko aristokracijo po pisanju in branju literature, popularna so bila dela Saikaka in Ba\xc5\xa1oja, ki je ponovno o\xc5\xbeivil tradicijo pisanja haikujev, znan je tudi po poeti\xc4\x8dnem potopisu Oku no Hosomi\xc4\x8di. V obdobju Mejd\xc5\xbei je tradicionalno umetnost zamenjal zahodnja\xc5\xa1ki stil pisanja. Nacume Soseki in Mori Ogai sta bila prva sodobna romanopisca, danes so znani tudi Rjunosuke Akutagava, D\xc5\xbeun\'i\xc4\x8diro Tanizaki, Jukio Mi\xc5\xa1ima ter Haruki Murakami. Japonska ima dva dobitnika Nobelove nagrade za knji\xc5\xbeevnost: Jasunarija Kavabata (1968) in Kenzabura Oeja (1994).\n_START_SECTION_\nFilozofija\n_START_PARAGRAPH_\nJaponska filozofija je me\xc5\xa1anica kitajskih, zahodnja\xc5\xa1kih in doma\xc4\x8dih elementov. Arheolo\xc5\xa1ki dokazi pri\xc4\x8dajo o obstoju animisti\xc4\x8dnega verovanjai in \xc4\x8da\xc5\xa1\xc4\x8denja kamijev, svetih bitjih v \xc5\xa1intoizmu, ki bivajo na zemlji. Konfucijeva misel je pri\xc5\xa1la na Japonsko skupaj z budizmom v 5. stoletju. Konfucionisti\xc4\x8dni ideali so se usidrali v japonsko videnje dru\xc5\xbebe in samega sebe, organizaciji vlade in sodstva. Budizem je globoko vplival na japonsko psihologijo, metafiziko in estetiko. Ideje zvestobe in \xc4\x8dasti izhajajo iz 16. stoletja. Zahodna filozofija je na Japonsko vstopila \xc5\xa1ele v 19.stoletju. Pomembna je Kjotska \xc5\xa1ola filozofije, ki predvsem v domeni filozofije religije in fenomenologije zdru\xc5\xbeuje in primerja vplive budisti\xc4\x8dne filozofije z evropsko filozofsko in duhovno mislijo.\n_START_SECTION_\nKulinarika\n_START_PARAGRAPH_\nOsnova japonske prehrane je japonski ri\xc5\xbe ali rezanci v juhi z dodatnimi jedmi iz rib, zelenjave in tofuja za dodajanje okusa po principu i\xc4\x8did\xc5\xbeu-sansai (ena juha, tri stranske jedi). Rde\xc4\x8de meso je pri\xc5\xa1lo v japonsko kuhinjo \xc5\xa1ele v pred okoli 100 leti. Velik poudarek je na sezonskih sestavinah, kvaliteti \xc5\xbeivil in prezentaciji. Japonske restavracije imajo ve\xc4\x8d zvezdic v Michelinovem vodi\xc4\x8du na enoto prebivalstva kot katerakoli druga dr\xc5\xbeava._NEWLINE_Tradicionalne sladice imenujemo vaga\xc5\xa1i, izdelane so iz paste iz rde\xc4\x8dih fi\xc5\xbeol\xc4\x8dkov in mo\xc4\x8dija. Popularna je aroma zelenega \xc4\x8daja, nastrgan sladoled kakigori, ri\xc5\xbeevo vino sake in pivo.\n_START_SECTION_\nPrazniki in festivali\n_START_PARAGRAPH_\nDr\xc5\xbeavni prazniki na Japonskem so novo leto 1. januarja, Sejd\xc5\xbein no hi (praznik odra\xc5\xa1\xc4\x8danja) na drugi ponedeljek v januarju, dan ustanovitve Japonske 11. januarja, spomladansko enakono\xc4\x8dje 21. marca, rojstni dan cesarja \xc5\xa0ova 29. aprila, dan ustave 3. maja, zeleni dan 4. maja, dan otrok 5. maja, dan morja na tretji ponedeljek v juliju, dan gora 11. avgusta, dan spo\xc5\xa1tovanja ostarelih na tretji ponedeljek v septembru, jesensko enakono\xc4\x8dje 23. ali 24. septembra, dan \xc5\xa1porta na drugi ponedeljek v oktobru, dan kulture 3. novembra, dan dela 23. novembra in cesarjev rojstni dan 23. decembra._NEWLINE_Japonska praznuje tudi mnogo festivalov macuri (\xe7\xa5\xad) z dogodki po celi dr\xc5\xbeavi ali pa samo na dolo\xc4\x8denem obmo\xc4\x8dju. Najpomembnej\xc5\xa1i dr\xc5\xbeavni festivali so Sejd\xc5\xbein no hi (dan odra\xc5\xa1\xc4\x8danja) na drugi ponedeljek v januarju, Hinamacuri (festival deklet/lutk) 3. marca, Hanami (opazovanje cvetov \xc4\x8de\xc5\xa1nje) od konca marca do zgodnjega maja, Tanabata (festival zvezd), \xc5\xa0\xc4\x8di-go-san (dobesedno 7-5-3, festival za otroke starosti 7, 5 in 3) na 15. november, Omisoka (staro leto) na 31. decembra, ve\xc4\x8ddnevna festivala Secubun (praznuje se ob vsaki zamenjavi letnega \xc4\x8dasa) in En\'ni\xc4\x8di (festival Buda in kamijev). Pomemben tridnevni budisti\xc4\x8dni festival je Obon (po\xc4\x8dastitev du\xc5\xa1 umrlih prednikov). Na \xc5\xa1olah se praznujejo tudi razni kulturni festivali, kjer u\xc4\x8denci, dijaki in \xc5\xa1tudenti poka\xc5\xbeejo svoje delo star\xc5\xa1em, sorodnikom ali javnosti v srednjih \xc5\xa1olah in na univerzah._NEWLINE__NEWLINE_Pomembni elementi festivalskega praznovanja so poleg osrednjega dogajanja tudi stojnice s hrano, zabava, karnevalske igre in povorke, ki jih sponzorirajo templji in sveti\xc5\xa1\xc4\x8da ali pa so povsem sekularni. Pogosti motivi so zapleteno dekorirani splavi, procesije, ki jih organizira vsaka soseska, name\xc5\xa1\xc4\x8danje kamijev v ritualna nosila miko\xc5\xa1ije.\n_START_SECTION_\n\xc5\xa0port\n_START_PARAGRAPH_\nTradicionalni japonski \xc5\xa1porti so sumo borbe, japonske borilne ve\xc5\xa1\xc4\x8dine judo, karate in kendo. Po Obnovitvi Mejd\xc5\xbei so postali popularni tudi zahodnja\xc5\xa1ki \xc5\xa1porti. Japonska je \xc5\xbee trikrat gostila olimpijske igre, poletne olimpijske igreleta 1964 v Tokiu, zimske olimpijske igre leta 1972 v Saporu in leta 1998 v Naganu. Leta 2020 bo Tokio ponovno gostil poletne olimpijske igre._NEWLINE_Baseball je najbolj priljubljen \xc5\xa1port, sledijo mu nogomet, golf in avtomobilske dirke.\n_START_SECTION_\nMediji\n_START_PARAGRAPH_\nNajbolj priljubljena medija sta televizija in \xc4\x8dasopis, a tudi radio in revije. \xc5\xa0ele v zadnjem desetletju je postala televizija glavni vir informacij in zabave.  Glavne televiziske mre\xc5\xbee so: NHK , Nippon Television (NTV), Tokyo Broadcasting System (TBS), Fuji Network System (FNS), TV Asahi (EX) in TV Tokyo Network (TXN). Novice, varieteji in serije/drame so najbolj priljubljene med gledalci.\n_START_SECTION_\nPoimenovanja\n_START_PARAGRAPH_\nIme Nippon ali Nihon (\xe6\x97\xa5\xe6\x9c\xac) pomeni \xc2\xbbizvor Sonca\xc2\xab\xc2\xa0in se nana\xc5\xa1a na lego japonske ob vzhodni obali azijske celine, kjer pismenka ni\xc4\x8di \xe6\x97\xa5 predstavlja dan ali sonce, hon \xe6\x9c\xac pa bazo ali izvor. Iz sklopa se je na Zahodu uveljavil izrek "de\xc5\xbeela vzhajajo\xc4\x8dega Sonca". Najstarej\xc5\xa1a omemba imena izhaja iz zgodovinskih zapisov kitajske dinastije Tang, imenovanih Stara knjiga dinastije Tang. Nastalo pa je med japonskimi diplomatskimi odpravami na Kitajsko v 7. in 8. stoletju, ko so Japonci zahtevali to poimenovanje za svojo de\xc5\xbeelo. Morda izvira iz starej\xc5\xa1ega pisma princa \xc5\xa0otokuja vladarju dinastije Sui iz leta 607, v katerem se poimenuje za "cesarja de\xc5\xbeele, kjer sonce vzhaja (\xe6\x97\xa5\xe5\x87\xba\xe8\x99\x95\xe5\xa4\xa9\xe5\xad\x90)". V pismu je bilo zapisano: "Jaz, cesar v de\xc5\xbeeli, kjer sonce vzhaja, po\xc5\xa1iljam pismo cesarju de\xc5\xbeele, kjer sonce zahaja."_NEWLINE_Pred prevzetjem tega imena sta bili v uporabi imeni Jamato (\xe5\xa4\xa7\xe5\x92\x8c "Veliki Va") in Vakoku (\xe5\x80\xad\xe5\x9b\xbd). Termin va (\xe5\x92\x8c) je homofon drugega izraza vo (\xe5\x80\xad, japonska izgovorjava va), ki je bil na Kitajskem v uporabi za imenovanje Japonske vsaj od 3. stoletja. Druga oblika Vej (\xe5\xa7\x94) je bila v uporabi za zgodnjo japonsko dr\xc5\xbeavo Nakoku v \xc4\x8dasu dinastije Han, a Japonci niso marali konotacij Va (\xe5\x80\xad), ki so ga na Kitajskem povezovali s konceptom pal\xc4\x8dka ali \xc2\xbbpigmejca\xc2\xab, zato so ga \xc5\xbeeleli zamenjati z Va (\xe5\x92\x8c), ki pomeni \xc2\xbbharmonijo, povezanost\xc2\xab._NEWLINE_V evropske jezike je ime verjetno pri\xc5\xa1lo preko zgodovinske kitajske izgovorjave \xe6\x97\xa5\xe6\x9c\xac Cipangu (kot jo je zapisal Marko Polo) iz stare mandarin\xc5\xa1\xc4\x8dine ali dialekta Wu; \xc5\xa1e danes pa se pismenki v \xc5\xa1anghajskem dialektu bereta kot Zeppen.  Prvi zapis v angle\xc5\xa1\xc4\x8dini sega v leto 1577, kjer gre za prevod pisma iz leta 1565 portugalskega jezuita kot Giapan. Izhaja iz stare malaj\xc5\xa1\xc4\x8dine (D\xc5\xbeapun ali D\xc5\xbeapang), ki si jo je verjetno izposodila iz dialekta katere obmorske nare\xc4\x8dne skupine na Kitajskem (dialekt Ningpo ali fukine\xc5\xa1\xc4\x8dina), s katero so bili portugalski trgovci v 16. stoletju pogosto v stiku. Portugalski trgovci so jo tudi prvi ponesli v Evropo._NEWLINE_Od Obnove Mejd\xc5\xbei do konca druge svetovne vojne je bilo celotno ime za Japonsko Daj Nippon Tejkoku (\xe5\xa4\xa7\xe6\x97\xa5\xe6\x9c\xac\xe5\xb8\x9d\xe5\x9c\x8b \xc2\xbbCesarstvo velike Japonske\xc2\xab). Dana\xc5\xa1nje ime Nihon-koku ali Nippon-koku (\xe6\x97\xa5\xe6\x9c\xac\xe5\x9b\xbd) je formalni sodobni ekvivalent s pomenom \xc2\xbbjaponska dr\xc5\xbeava\xc2\xab.'